喜西崗橋成并書邦美東西橋記後
作者：劉宰
朝代：宋

paragraphs: 西崗水與洮湖通，脩梁自昔橫西東。
百年興廢人不同，誰其記者竹庵翁。
喜君架木續前功，朝曦夕照明垂虹。
地脈不斷和氣鍾，紆朱曳紫還家風。
邂逅歸來一畝宮，幽花野草迷青紅。
躬耕會有年穀豐，笑詠五柳卑揚雄。
可但日高花影重，羅帷醉起酣笙鐘。